กสิกรไทยมั่นใจปลายปีคึก สินเชื่อรายย่อยโตตามเป้า
กสิกรไทยคาดมาตรการรัฐดันสินเชื่อรายย่อยโตตามแผน รับลดค่าฟีดิจิทัลแบงก์ยาก คุมหนี้เสียไม่เกิน 2%
16 ก.ย. 2558

กสิกรไทยคาดมาตรการรัฐดันสินเชื่อรายย่อยโตตามแผน รับลดค่าฟีดิจิทัลแบงก์ยาก คุมหนี้เสียไม่เกิน 2% 
นายปกรณ์ พรรธนะแพทย์ รองกรรมการผู้จัดการอาวุโส ธนาคารกสิกรไทย เปิดเผยว่า สินเชื่อรายย่อยปีนี้น่าจะเติบโตได้ตามเป้าหมาย 5-7% จากสินเชื่อบ้านเป็นสำคัญ ส่วนสินเชื่อบัตรเครดิตมีแนวโน้มทรงตัว ขณะที่สินเชื่อเพื่อการบริโภคยังเติบโตอยู่เนื่องจากพอร์ตยังเล็ก
ทั้งนี้ ในช่วง 7 เดือนแรก สินเชื่อบ้านเติบโต 3% ยอดคงค้างอยู่ที่ 2.3 แสนล้านบาท สินเชื่อเพื่อการบริโภคเติบโต 7% ยอดคงค้าง 5 หมื่นล้านบาท และสินเชื่อบัตรเครดิตหดตัว 5% ยอดคงค้าง 7 หมื่นล้านบาท รวมยอดคงค้างสินเชื่อรายย่อยอยู่ที่ 3.5 แสนล้านบาท
อย่างไรก็ตาม เชื่อว่าช่วงที่เหลือของปีจะสามารถดันยอดใช้จ่ายผ่านบัตรได้ตามเป้า จากปัจจุบันที่ต่ำกว่าเป้า 25% เนื่องจากไตรมาสสุดท้ายเป็นฤดูกาลใช้จ่ายที่สูงที่สุดของปี ธนาคารเตรียมออกแคมเปญการตลาดใหญ่ ประกอบกับมาตรการกระตุ้นเศรษฐกิจที่จะส่งผลดีต่อความเชื่อมั่นและการบริโภคในประเทศ
ด้านรายได้ค่าธรรมเนียมเติบโตได้ดี เชื่อว่าจะเป็นไปตามเป้าหมายที่ตั้งไว้ 20-23% หรือ 3.3 หมื่นล้านบาท โดยรายได้ค่าธรรมเนียมเพิ่มขึ้นจาก 3 กลุ่ม ได้แก่ ผลิตภัณฑ์ประกันผ่านธนาคาร บัตรเครดิตและร้านค้ารับบัตร และธุรกรรมการเงิน ส่วนหนี้ที่ไม่ก่อให้เกิดรายได้ (เอ็นพีแอล) ลูกค้ารายย่อยยังทรงตัวระดับ 2% และทั้งปีมั่นใจว่าจะสามารถควบคุมให้อยู่ในระดับเดิมได้ โดยธนาคารมียอดปฏิเสธสินเชื่อเฉลี่ย 50% เป็นสินเชื่อบ้าน 45% และสินเชื่อบัตรเครดิตราว 50%
นายปกรณ์ กล่าวว่า ขณะนี้อยู่ระหว่างการทำแผนธุรกิจปี 2559 เบื้องต้นคาดว่าสินเชื่อจะเติบโตใกล้เคียงกับปีนี้ จึงยังต้องระมัดระวังอย่างต่อเนื่อง โดยแผนธุรกิจจะเน้นการเติบโตของรายได้ค่าธรรมเนียม โดยเฉพาะจากธุรกรรมการเงินผ่านดิจิทัลแบงก์กิ้ง
ทั้งนี้ ยืนยันว่าการคิดค่าธรรมเนียมบริการดิจิทัลแบงก์กิ้งในปัจจุบันสมเหตุสมผล เนื่องจากธนาคารมีต้นทุนการพัฒนาระบบตลอด แต่ทิศทางค่าธรรมเนียมในอนาคตอาจปรับลงได้ หากคนไทยทำธุรกรรมผ่านดิจิทัลแบงก์กิ้งมากขึ้น ขณะนี้ธุรกรรมทั่วไปที่สาขาลดลงอย่างมาก จากเดิม 50% ของธุรกรรมทั้งหมด เหลือเพียง 10% โดย 40% ผ่านเครื่องฝากถอนโอน และ 50% ผ่านดิจิทัลแบงก์กิ้ง